It-tfal membri f’kunsill tal-fondazzjoni għall-ġid tas-soċjetà jixtiequ li ssir kampanja effettiva kontra l-bullying u kontra l-esklużjoni soċjali. Dawn kienu wħud mill-proposti li ressqu waqt diskussjoni fil-Parlament li għaliha attenda l-Ispeaker Anġlu Farrugia, il-President Emeritus Marie-Louise Coleiro Preca u ħames membri parlamentari Ewropej. Fuq inizjattiva tal-President Emeritus Marie-Louise Coleiro Preca, tfal fi ħdan il-kunsill tat-tfal u żgħażagħ fil-fondazzjoni għall-ġid tas-soċjetà, kienu entużjasti f’laqgħa fejn ingħataw iċ-ċans iressqu proposti konkreti biex jagħmlu d-differenza fid-dinja tat-tfal u ż-żgħażagħ f’Malta, l-iktar f’aspetti fejn it-tfal jispiċċaw isofru bħall-bullying u l-esklużjoni soċjali. L-Ispeaker Anġlu Farrugia qal li l-Parlament għandu jkun spazju għat-tfal u l-bqija tal-poplu biex jesrpimi ruħu u li għalhekk apprezza din l-inizjattiva biex it-tfal jersqu ‘l quddiem bi proposti u suġġerimenti għall-ġid tas-soċjetà. Dr Farrugia qal li s-soċjetà għandha bżonn iktar kampanji biex kulħadd jiġi rispettat, bil-ġid jitqassam ugwalment għand kulħadd fejn l-indifferenza ma tiġix aċċettata. Il-President emeritus Marie-Louise Coleiro Preca qalet li l-Parlament huwa dar il-Maltin u apprezzat li din qed tagħti spazju wkoll lit-tfal li fi ħdan il-kunsill qed jaħdmu bis-sħiħ biex jagħmlu d-differenza fil-ħajja tal-oħrajn.